เย็นวันศุกร์ก่อนวันหยุดยาว เลยมองหาร้านนั่งชิลรอเวลารถหายติด ก็นึกถึงร้านนี้ขึ้นมาเลย ครั้งที่แล้วเคยจะมาครั้งนึงละ แต่ตอนนั้นทางร้านมีจัดงาน private party เลยต้องไปทานร้าน Crostini's ที่อยู่ข้างๆแทน มาคราวนี้เลยไม่พลาดที่จะมาอีกทีให้สมความตั้งใจ 

Octagon Bar จะอยู่บนชั้น 4 ของห้าง The Mercury Ville วิธีการมาก็แสนจะง่าย นั่ง BTS ลงสถานีชิดลม เดินทางเชื่อมเข้ามาในตัวห้างได้เลย ทางเดินเชื่อมจะอยู่ข้างๆ Burger King พอเข้ามาแล้วก็ขึ้นบันไดเลื่อนมาอีกชั้นนึงก็เจอ

เรามาถึงค่อนข้างเร็วราวๆหกโมงกว่าๆ พระอาทิตย์ยังไม่ตก คนก็เลยยังไม่ค่อยมี เลยเลือกที่นั่งได้ตามสบาย ลองดูเมนู จริงๆอาหารมีไม่เยอะเท่าไหร่ แต่ก็พอมีอาหารหนักท้องได้สำหรับคนหิวๆ แต่จริงๆที่นี่เน้นเครื่องดื่มมากกว่า และทางร้านก็มักจะมีโปรโมชั่นเครื่องดื่มเปลี่ยนไปเรื่อยๆ อย่างวันที่ไปนี่มีโปรฯเบียร์ Copper ของ Est.33 ซื้อ 1 แถม 1 อยู่ เลยจัดไปแบบไม่ต้องสงสัย! แถมมีโปรฯ check-in ใน facebook ได้ French Fries มาทานเล่นฟรีๆอีกที่ แล้วเรามีเหรอจะพลาด! บอกเลยว่าฟรายส์ร้านนี้ทอดมาได้ดี อร่อยใช้ได้เลย เสียอย่างเดียวว่า dip ไม่โดน ถ้ามี dip ดีๆแหล่มมาก 

ส่วนอาหารอย่างอื่นๆก็เน้นแนวทานเล่นมาทานแกล้มเบียร์กันซะส่วนใหญ่ ก็จะมีไก่ทอด, ปลาทอด, คาลามารี่, ยำทูน่าสมุนไพร รสชาติที่เราว่าเข้าขั้นต้องยกให้ยำทูน่าสมุนไพร เพราะยำมาได้ดีเลย ส่วนของทอดอื่นๆพอใช้ได้ แต่ที่แย่สุดของวันนี้ขอยกให้ คาลามารี่ เพราะมันไม่เหมือนปลาหมึกชุบแป้งทอดแบบที่เคยกินเลย ร้านนี้ทอดแป้งมาได้แข็งมาก เอาจริงๆขอให้หลีกเลี่ยงอย่าสั่ง ราคาอาหารแต่ละอย่างใกล้เคียงกันมากคือ 185-195 / จาน 

ส่วนเครื่องดื่มนอกจาก Est.33 ที่สั่งตามโปรฯ 1 แถม 1 (ราคา 220 บาท ได้มา 2 แก้ว) แล้วเราก็สั่ง Hoegaarden (280 /Pint) กับ Hoegaarden Rose (180 / half pint) มาด้วย 

ตอนนี้มีโปร ลูกค้า True ลดค่าอาหาร 10% ถ้าเป็น True black card ลด 15% ด้วย 

เอาโดยรวมอาหารถือว่าธรรมดามาก ถึงจะราคาสูงหน่อย แต่ต้องยอมให้เพราะทำเลสะดวก บรรยากาศดี มีเพลงฟังชิลๆ พนักงานสุภาพและเอาใจใส่ดีมาก สรุปจัดให้ 4 ดาวไปนะ 